Omnibus presens scriptum cernentibus Magnus, Dei gracia rex Suecie, Noruegie et Scanie, salutem in Domino sempiternam. Nouerint vniuersi, quod nos exhibitori presencium dilecto nobis Hennichino, dicto Stykke, bona nostra in Helghaa, que Benedictus Aghason et consors sua Ælisif possiderant, quemadmodum juxta tenorem litterarum presentibus affixarum ad nos deuoluta esse noscuntur, conferimus, tradimus et donamus omni jure, tam proprietatis quam possessionis, tenenda, possidenda et pro suis vsibus, prout sibi videbitur, gubernanda. In cujus donacionis testimonium sigillum nostrum presentibus est appensum. Datum Stocholm anno Domini m ccc l quarto, crastino beati Marci evangeliste.